
Y.B Datuk Seri,
PERMOHONAN MELAKSANAKAN PROGRAM PEMERKASAAN KANDUNGAN –”PI1M COMMUNITY CONTENT ENHANCEMENT PROGRAM BY ACCOUNTING SOLUTIONS” UNTUK PUSAT INTERNET SATU MALAYSIA (PI1M)


Salam hormat dan Salam Negaraku, diucapkan kepada Y.B Datuk Seri sekeluarga. Semoga berada di dalam keadaan sihat sejahtera sentiasa. Dengan lafaz kesyukuran, hormat dan takzim kami memohon jasa baik dan perhatian Y.B Datuk Seri kepada perkara di atas.

1. Untuk makluman Y.B Datuk Seri, kami, SALIHIN Business Management Sdn. Bhd. (SALIHIN) bersama rakan strategik kami, FR Mutiara (M) Sdn. Bhd. amat berbesar hati dan berhasrat untuk melaksanakan program pemerkasaan kandungan “PI1M Community Content Enhancement Program by Accounting Solutions” untuk Pusat Internet Satu Malaysia. 

2. Kami, SALIHIN dan FR Mutiara adalah syarikat perunding perniagaan dan teknologi maklumat (IT) milik penuh Bumiputera, mempunyai pengalaman melebihi 15 tahun di dalam penyelesaian teknologi maklumat dan perundingan perkhidmatan professional. Kami juga merupakan pengeluar perisian intergrasi perakaunan, GST, zakat dan Waqaf “SALIHIN PREMIER SOLUTIONS” (SPS) yang telah mendapat kelulusan daripada Jabatan Kastam Diraja Malaysia (JKDM) sebagai perisian patuh GST. 

3. Perisian integrasi bersama pengiraan Zakat serta Waqaf masa nyata ini merupakan perisian yang pertama seumpamanya di dunia dan dibangunkan sepenuhnya oleh akauntan-akauntan pakar Bumiputera dengan kerjasama pengaturcara IT daripada firma kami sendiri. Ianya amat sesuai digunakan oleh usahawan kecil dan sederhana (SME) bagi memenuhi keperluan era pelaksanaan GST di samping memenuhi tanggungjawab patuh Shariah bagi perniagaan milik Muslim. Butiran kertas cadangan program pemerkasaan kandungan – PI1M Community Content Enhancement program By Accounting Solutions adalah seperti berikut:-

	Bil.
	Perkara

	1.
	Tajuk Cadangan
	Pemerkasaan kandungan PI1M melalui Program Pengenalan Perisian Perakaunan, Latihan dan Persijilan kepada Masyarakat Luar Bandar melalui Pusat Internet 1 Malaysia (PI1M)

	2.
	Pakej Cadangan
	i. Perisian SPS (Perakaunan, GST, Zakat & Waqaf)
ii. Perisian Berasaskan Awan SPSLite Cash Book
iii. Perisian Berasaskan Awan SPSLite Web Usahawan
iv. Set Modul Latihan & Persijilan
v. Bimbingan dan sokongan teknikal berkaitan perisian

	3.
	Objektif Cadangan
	i. Meningkatkan kemahiran dalam tadbir urus kewangan perniagaan dan percukaian.
ii. Meningkatkan pematuhan undang-undang berkaitan perniagaan, percukaian dan undang-undang lain yang berkaitan.
iii. Meningkatkan tanda aras kemahiran serta nilai kebolehpasaran warga luar bandar dalam menggunakan perisian perkaunan SPS dan SPSLite.
iv. Mewujudkan 1,200 ”Akauntan PI1M” yang boleh mengendalikan akaun usahawan serta pertubuhan perniagaan di luar bandar.
v. Memupuk penerapan muamalat Shariah di kalangan usahawan Muslim Bumiputera melalui pembayaran Zakat dan Waqaf secara teratur dan efisyen.
vi. Mewujudkan hubungan erat di antara PI1M dan komuniti usahawan luar bandar yang bernaung di bawah PI1M.

	4.
	Sasaran Pusat PI1M
	         600 PI1M di seluruh Malaysia mengikut Zon

	5.
	Tempoh pelaksanaan
	         5 tahun

	6.
	Sasaran Latihan
	         1,600 Latihan sepanjang tempoh pelaksanaan

	7.
	Sasaran Peserta
	         32,000 peserta



4.	Untuk makluman Y.B Datuk Seri, SKMM menyokong dan mengalu-alukan program ini dilaksanakan  di Pusat Internet Satu Malaysia (PI1M), yang menjadi halangan adalah kekangan peruntukan daripada bajet sedia ada SKMM. Besar harapan kami jika Y.B Datuk Seri dapat meluluskan peruntukan khas bagi pelaksanaan program ini untuk dilaksanakan di 600 buah Pusat Internet Satu Malaysia (PI1M) di seluruh negara.

5.	Dengan kekuatan tenaga pelatih, ahli professional dan pasukan sokongan teknologi maklumat serta teknikal seramai 150 orang, kami yakin program ini dapat dilaksanakan dengan jayanya dan memberi nilai impak yang besar kepada komuniti luar bandar. Dilampirkan bersama-sama surat ini (lampiran 1) , profail korporat lengkap firma SALIHIN dan FR Mutiara, Kertas kerja, Cadangan Pelaksanaan  dan dokumen-dokumen sokongan untuk rujukan dan penelitian Y.B Datuk Seri. 

Segala kerjasama, perhatian dan pertimbangan daripada Y.B Datuk Seri amatlah kami hargai dan didahului dengan jutaan terima kasih.

Sekian, wassalam.

Yang Benar,
SALIHIN BUSINESS MANAGEMENT SDN BHD



Salihin Bin Abang
Pengarah Urusan 

